একবার দিদিমাকে নিয়ে আজমীর থেকে ট্রেনে করে সোমনাথ যাচ্ছি। আবু রোডের উপর দিয়ে যাবে ট্রেন। ফোন করলাম রায়দাকে। ও জানতো আমার পেটের সমস্যা। বাইরের খাবার তখন একেবারেই খেতে পারতাম না। বললো, আমি ষ্টেশনে দাঁড়িয়ে থাকবো। আবু রোড ঢুকলে দেখি রায়দা একটা থলে হাতে আমাকে খুঁজছে। বাড়ি থেকে বানিয়ে নিয়ে এসেছে। সেদ্ধ ডাল, আলুভাতে, কেঁকড়ির সব্জি আর গরমভাত। ও ট্রেনের মধ্যে ঢুকে দিদিমাকে প্রণাম করে নেমে যাওয়া অব্দি ড্রাইভার হুইশল বাজায়নি। আমি রায়কে প্রণাম করার মন নিয়ে জড়িয়ে ধরলাম।